Okresná prokuratúra Ružomberok 
Dončova 8, 034 53 Ružomberok 1

Sp. zn. : 1 Pv 261/14/5508	Ružomberok, 12.12.2014
EEČ : 2-42-166-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci je v zmysle § 62 Zákona o rodine i podľa rozsudku Okresného súdu Ružomberok  sp. zn. 8P/7/2011-164 zo dňa 11.01.2012, ktorý nadobudol právoplatnosť dňa 02.03.2012 a vykonateľnosť dňa 15.02.2012, povinný počnúc od 27.12.2010 platiť znížené výživné na mal. XXXXX, nar. XXXXX sumou 40,- Eur mesačne, vždy do každého 20. dňa v mesiaci vopred k rukám jeho matky XXXXX, nar. XXXXX, trvalé bydlisko v Ružomberku, XXXXX a na XXXXX, nar. XXXXX, trvalé bydlisko v Ružomberku, XXXXX sumou 80,- Eur, ktorú mal od 14.12.2011 poukazovať vždy do každého 20. dňa v mesiaci vopred k  rukám XXXXX, ktorý v tento deň dovŕšil plnoletosť, tieto svoje vyživovacie povinnosti si riadne a pravidelne neplnil voči mal. XXXXX od 01.12.2013 do 27.11.2014 a voči XXXXX od 01.12.2013 do 30.09.2014, s výnimkou mesiacov január 2014, február 2014 a apríl 2014, kedy matke uhradil výživné v sume po 120,- Eur za každý mesiac, pričom na základe výzvy povereného príslušníka PZ dňa 19.09.2014 matke zaplatil sumu 720,- Eur, v októbri 2014 sumu 40,- Eur a dňa 28.11.2014 sumu 160,- Eur, teda za obdobie od 01.12.2013 do 28.11.2014 k rukám matky XXXXX uhradil na výživnom celkovú sumu 1280,- Eur, čím celý dlh na výživnom uhradil vrátane bežného výživného za november 2014,

lebo zanikla trestnosť činu.

Odôvodnenie:
	Poverený príslušník Obvodného oddelenia PZ v Ružomberku uznesením č. ČVS:ORP-396/OO-RK-2014 z 30.07.2014 podľa § 199 ods. 1 Trestného poriadku začal trestné stíhanie vo veci prečinu zanedbania povinnej výživy podľa § 207 ods. 1 Trestného zákona a ďalším uznesením podľa § 206 ods. 1 Trestného poriadku dňa 09.09.2014 vzniesol  XXXXX obvinenie z uvedeného prečinu, ktorého sa mal dopustiť na tom skutkovom základe, ako je popísaný vo výrokovej časti tohto uznesenia s tým, že vyživovaciu povinnosť na mal. XXXXX a XXXXX si  obvinený riadne a pravidelne neplnil od 01.12.2013 do 09.09.2014 a dovtedy dlhoval na  výživnom celkovú sumu 720,- Eur, z toho 240,- Eur k rukám matky XXXXX a sumu 480,- Eur rukám dospelého syna XXXXX.

	Trestné stíhanie bolo začaté na základe trestného oznámenia XXXXX z 12.07.2014, ktorá aj vo svojej svedeckej výpovedi po vznesení obvinenia dňa 19.11.2014 ako poškodená a zároveň ako splnomocnenec poškodeného XXXXX potvrdila, že obv. XXXXX si od 01.12.2013 riadne a pravidelne neplnil vyživovaciu povinnosť voči ich synom mal. XXXXX vo výške 40,- Eur mesačne a XXXXX vo výške 80,- Eur mesačne, a to na základe  rozsudku Okresného súdu Ružomberok  sp. zn. 8P/7/2011-164 zo dňa 11.01.2012, ktorý nadobudol právoplatnosť a vykonateľnosť dňa 15.02.2012, s výnimkou mesiacov január 2014, február 2014 a apríl 2014, kedy jej na účet v Prima banke Slovensko uhradil výživné v sume po 120,- Eur za každý mesiac. Potom jej obvinený dňa 19.09.2014 zaplatil sumu 720,- Eur a v októbri 2014 sumu 40,- Eur. Vyživovacia povinnosť obvineného voči XXXXX trvala len do 30.09.2014, kedy menovaný ukončil štúdium na VŠD vo Zvolene. Poškodená sa vyjadrila aj k svojim osobným a  finančným pomerom s tým, že v dôsledku riadneho  neplatenia výživného jej synovia núdzou netrpeli. Dňa 28.11.2014 XXXXX telefonicky potvrdila poverenému príslušníkovi PZ, že obv. XXXXX jej toho istého dňa na bankový účet poukázal výživné v sume 160,- Eur, čím celý dlh na výživnom uhradil a ku dňu 28.11.2014 na výživnom už nič nedlhuje.

	XXXXX bol k vznesenému obvineniu vypočutý dňa 30.09.2014 a pri výsluchu sa priznal ku skutku, za ktorý je trestne stíhaný, teda si od 01.12.2013 riadne a pravidelne neplnil vyživovaciu povinnosť voči synom mal. XXXXX vo výške 40,- Eur mesačne a XXXXX vo výške 120,- Eur mesačne s výnimkou vyššieuvedených platieb na účet ich matky. Obvinený sa vyjadril aj k svojim osobným a majetkovým pomerom.

	Na základe rozsudku Okresného súdu Ružomberok  sp. zn. 8P/7/2011-164 z 11.01.2012 (č. l. 16 - 21), ktorý nadobudol právoplatnosť dňa 02.03.2012 a vykonateľnosť dňa 15.02.2012, je obv. XXXXX povinný počnúc od 27.12.2010 platiť znížené výživné na mal. XXXXX, nar. XXXXX sumou 40,- Eur mesačne, vždy do každého 20. dňa v mesiaci vopred k rukám jeho matky XXXXX, nar. XXXXX a na XXXXX, nar. XXXXX, sumou 80,- Eur, ktorú mal od 14.12.2011 poukazovať vždy do každého 20. dňa v mesiaci vopred k  rukám XXXXX.

	Podľa rodných listov na č. l. 22 - 23 je obv. XXXXX otcom mal. XXXXX, nar. XXXXX a XXXXX, nar. XXXXX.

	Na č. l. 26 - 27 sa vo vyšetrovacom spise nachádzajú výpis z účtu a príkaz na úhradu, ktoré dokazujú, že obvinený dňa 19.09.2014 XXXXX na jej bankový účet v Prima banke poukázal výživné v sume 720,- Eur.

	Listinnými dôkazmi a správami na č. l. 29 - 56 boli zisťované majetkové a osobné pomery obv. XXXXX a bolo nimi preukázané jeho nedbanlivostné zavinenie na neplnení vyživovacej povinnosti vo forme vedomej nedbanlivosti podľa § 16 písm. a) Trestného zákona. 

	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného. 

	Obv. XXXXX mal za obdobie od 01.12.2013 do 27.11.2014 na mal. XXXXX a od 01.12.2013 do 30.09.2014 na XXXXX zaplatiť výživné v celkovej výške 1280,- Eur, pričom bolo preukázané, že obvinený ich matke XXXXX sčasti sám a neskôr na základe výzvy povereného príslušníka PZ zaplatil celkovú sumu 1280,- Eur a tým celý dlh na výživnom za uvedené obdobie uhradil vrátane bežného výživného na mal. XXXXX za november 2014. Bežné výživné za december 2014 v sume 40,- Eur obvinený ešte môže zaplatiť do 20.12.2014.

	Podľa § 215 ods. 1 písm. h) Trestného poriadku  prokurátor zastaví trestné stíhanie, ak zanikla trestnosť činu. V zmysle  § 86 ods. 1 písm. a)  Trestného zákona trestnosť tohto prečinu zaniká, ak tento nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Na základe vyššie uvedených skutočností som rozhodol tak, ako je uvedené vo výrokovej časti  tohto uznesenia, keďže trestný čin nemal na mal. XXXXX a XXXXX trvalo nepriaznivé následky.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Mikuláš
prokurátor